**Ministerstvo pôdohospodárstva a rozvoja vidieka Slovenskej republiky**

***Dobrovičova č. 12, 812 66 Bratislava***

**Štátna veterinárna a potravinová správa Slovenskej republiky**

***Botanická č. 17, 842 13 Bratislava***

**NÁRODNÝ KONTROLNÝ PROGRAM**

**PRE SALMONELOVÉ INFEKCIE**

**V KŔDĽOCH BROJLEROV KURY DOMÁCEJ (*Gallus gallus*)**

**V SLOVENSKEJ REPUBLIKE V ROKU 2024**

Predložil: Schválil:

**prof. MVDr. Jozef Bíreš, DrSc. Ing. Richard Takáč**

**Hlavný veterinárny lekár SR Minister pôdohospodárstva**

**a rozvoja vidieka SR**

Bratislava, december 2023

1. Ciele programu
2. Právny podklad programu
3. Vymedzenie pojmov
4. Štruktúra a organizácia príslušných orgánov
5. Diagnostika – schválené laboratóriá
6. Systém hlásenia choroby a povinnosti chovateľa
7. Premiestňovanie hydiny
8. Kompenzácia pri ozdravovaní
9. Monitoring salmonel v kŕdľoch brojlerov v roku 2024
10. Opatrenia v prípade podozrenia a zistenia inváznych sérotypov salmonel
11. Epizootologické šetrenie – identifikácia možného zdroja kontaminácie
12. Používanie antimikrobiálnych látok
13. Schvaľovanie a registrácia chovov brojlerov
14. Štruktúra produkcie krmiva pre hydinu a schéma odberu vzoriek krmív
15. Vedenie záznamov na farmách
16. Prílohy

**Tento kontrolný program sa vzťahuje na všetky komerčné kŕdle brojlerov kury domácej *(Gallus gallus)* v Slovenskej republike.**

Program sa nevzťahuje na:

1. **prvovýrobu na súkromné domáce použitie**
2. **prvovýrobcov, ktorí sú iba registrovaní** na oddelení (odbore) hygieny potravín a potravinového dozoru miestne príslušnej regionálnej veterinárnej a potravinovej správy (ďalej „RVPS“) **podľa** § 40 ods. 3 písm. b) **zákona č. 39/2007 Z. z. o veterinárnej starostlivosti** v znení neskorších predpisov, **za predpokladu, že spĺňajú požiadavky, ktoré im ukladá nariadenie vlády SR č. 359/2011 Z. z.**, ktorým sa ustanovujú požiadavky na niektoré potravinárske prevádzkarne a na malé množstvá.
3. **Ciele programu**

Tento program sa uplatňuje od 1. januára 2024 do 31. decembra 2024.

**Cieľ** na zníženie výskytu *Salmonella* Enteritidisa *Salmonella* Typhimurium (vrátane monofázových kmeňov *Salmonella* Typhimurium s antigénnym vzorcom 1,4,[5],12:i:- (ďalej len „*Salmonella* Typhimurium“)) v kŕdľoch brojlerov *Gallus gallus* (ďalej len „cieľ Únie“)**sa stanovuje ako:**

* zníženie maximálneho ročného percentuálneho podielu kŕdľov brojlerov, ktoré zostávajú pozitívne na *Salmonella* Enteritidisa *Salmonella* Typhimurium, **na 1 % alebo menej**.

Kontrolný program sa každoročne vyhodnocuje.

* **Úradné vzorky** v chovoch sú  odoberané a zasielané do Národného referenčného laboratória pre salmonely (ďalej len „NRL“) – Štátny veterinárny a potravinový ústav – Veterinárny a potravinový ústav Dolný Kubín (ďalej len „ŠVPÚ – VPÚ Dolný Kubín“) – prostredníctvom úradných veterinárnych lekárov z miestne príslušných regionálnych veterinárnych a potravinových správ (ďalej len „príslušných RVPS“), ktorí takisto nariaďujú veterinárne opatrenia v prípade pozitívnych výsledkov.

Úradné vzorky môžu byť odoberané aj súkromnými veterinárnymi lekármi poverenými na výkon štátnych veterinárnych činností po dohode a podpísaní zmluvy s príslušnou RVPS.

* **Vzorky z iniciatívy prevádzkovateľa** potravinárskeho podniku sú odoberané prostredníctvom súkromných veterinárnych lekárov (ďalej len „SVL“) zabezpečujúcich veterinárnu starostlivosť v daných kŕdľoch.

1. **Právny podklad programu**

Právnym podkladom národného kontrolného programu sú:

* **Zákon č. 39/2007 Z. z**. o veterinárnej starostlivosti v znení neskorších predpisov (ďalej len „zákon č. 39/2007 Z. z.“)
* **Nariadenie č. 2160/2003/ES** Európskeho parlamentu a Rady zo 17. novembra 2003 o kontrole salmonely a ostatných špecifikovaných zoonotických pôvodcov pochádzajúcich z potravín (ďalej len „nariadenie č. 2160/2003/ES)
* **Nariadenie vlády SR č. 626/2004 Z. z**. o monitorovaní zoonóz a pôvodcov zoonóz (ďalej len „nariadenie vlády č. 626/2004 Z. z.“)
* **Nariadenie Komisie (EÚ) č. 200/2012** z 8. marca 2012, týkajúce sa cieľa Únie, pokiaľ ide o zníženie výskytu *Salmonella* Enteritidis a *Salmonella* Typhimurium v kŕdľoch brojlerov, stanoveného v nariadení (ES) č. 2160/2003 (ďalej len „nariadenie Komisie č. 200/2012“), **v znení** **Nariadenia Komisie (EÚ) č. 2019/268** z 15. februára 2019, ktorým sa menia nariadenia (EÚ) č. 200/2010, (EÚ) č. 517/2011, (EÚ) č. 200/2012 a (EÚ) č. 1190/2012, pokiaľ ide o určité metódy testovania hydiny na baktérie rodu *Salmonella* a odber vzoriek z hydiny.
* **Nariadenie Komisie (ES) č. 1177/2006** z 1. augusta 2006, ktorým sa vykonáva nariadenie Európskeho parlamentu a Rady (ES) č. 2160/2003, pokiaľ ide o požiadavky na používanie špecifických metód kontroly v rámci národných programov kontroly salmonely u hydiny (ďalej len „nariadenie Komisie č. 1177/2006“).

Príslušnými orgánmi zodpovednými za kontrolu a koordináciu plnenia programu sú orgány štátnej správy vo veterinárnej oblasti.

1. **Vymedzenie pojmov**

Na účely tohto programu sa uplatňujú nasledovné definície:

1. **kŕdeľ** – znamená všetku hydinu rovnakého zdravotného stavu držanú v tých istých priestoroch alebo v tej istej ohrade, a tvoriacu jednu epizootologickú jednotku; v prípade hydiny v zastrešenom zariadení sem patria všetky vtáky, ktoré žijú v tom istom priestore na dýchanie;
2. **infikovaný kŕdeľ** - na účely overenia dosiahnutia cieľa Únie sa kŕdeľ brojlerov považuje za pozitívny v prípade, že sa zaznamená výskyt *Salmonella* Enteritidisa *Salmonella* Typhimurium(iných, ako kmeňov očkovacej látky) vo vzorke z kŕdľa brojlerov. Pozitívne kŕdle brojlerov sa počítajú iba raz v rámci jedného turnusu, odhliadnuc od počtu odberov vzoriek a testov, a nahlásia sa iba v prvom roku zistenia. Na účely cieľa Spoločenstva sa kŕdeľ brojlerov považuje za infikovaný aj v prípade, keď výskyt *Salmonella* Enteritidisa *Salmonella* Typhimuriumnie je zaznamenaný, ale prítomnosť antimikrobiálnych látok alebo efekt bakteriálneho rastového inhibítora áno;
3. **podozrivý kŕdeľ** – za podozrivý sa považuje kŕdeľ v prípade, že sa zaznamená výskyt *Salmonella* sp. v jednej alebo vo viacerých vzorkách odobraných v kŕdli, a nie sú známe výsledky sérotypizácie;
4. **invázne sérotypy salmonel** na účely tohto programu sú:
   1. *Salmonella* Enteritidis
   2. *Salmonella* Typhimurium*,* vrátane monofázových kmeňov *Salmonella* Typhimurium s antigénnym vzorcom 1,4,[5],12:i:- (ďalej len „*Salmonella* Typhimurium“);
5. **úradný veterinárny lekár** je veterinárny lekár podľa § 12 zákona č. 39/2007 Z. z. o veterinárnej starostlivosti v platnom znení;
6. **úradné vzorky** – vzorky odobraté úradnými veterinárnymi lekármi (tj. veterinárnymi inšpektormi alebo súkromnými veterinárnymi lekármi poverenými na výkon štátnych veterinárnych činností po dohode a podpísaní zmluvy s príslušnou RVPS);
7. **potravinársky podnik** – akýkoľvek podnik, či už pre zisk alebo nie, štátny alebo súkromný, vykonávajúci ktorúkoľvek z činností súvisiacich s ktorýmkoľvek stupňom výroby, spracúvania alebo distribúcie potravín;
8. **prevádzkovateľ potravinárskeho podniku** – fyzické alebo právnické osoby zodpovedné za zabezpečenie toho, aby sa v potravinárskom podniku plnili požiadavky potravinového práva (ďalej len „PPP“);
9. **ďalšie pojmy** sú uvedené v:

* Nariadení Európskeho parlamentu a Rady (EÚ) 2016/429 (Zákonník zdravia zvierat)
* Delegovanom Nariadení Komisie (EÚ) 2020/688 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o požiadavky na zdravie zvierat pri premiestňovaní suchozemských zvierat a násadových vajec v rámci Únie,
* Nariadení vlády SR č. 626/2004 Z. z. o monitorovaní zoonóz a pôvodcov zoonóz,
* Nariadení (ES) č. 178/2002 (všeobecné potravinové právo).

1. **Štruktúra a organizácia príslušných orgánov**

Centrálnou autoritou, ktorá zodpovedá za kontrolu a koordináciu implementácie tohto programu je Štátna veterinárna a potravinová správa Slovenskej republiky (ďalej „ŠVPS SR“).

Orgánmi zodpovednými za implementáciu tohto programu sú regionálne veterinárne a potravinové správy (ďalej „RVPS“) (40).

##### Ministerstvo pôdohospodárstva a rozvoja vidieka SR

* schválenie národného kontrolného programu
* zverejňuje program prostredníctvom vestníka Ministerstva pôdohospodárstva a rozvoja vidieka SR
* potvrdzuje mimoriadne núdzové opatrenia na návrh hlavného veterinárneho lekára

##### Štátna veterinárna a potravinová správa SR

* vypracovanie národného kontrolného programu
* vyhodnotenie monitoringu v SR
* predkladanie ročnej správy Európskej Komisii
* návrh rozpočtu na vykonanie národného kontrolného programu ministrovi pôdohospodárstva a rozvoja vidieka SR

**Regionálna veterinárna a potravinová správa**

* zabezpečenie odberu úradných vzoriek
* implementácia a kontrola monitoringu v chovoch
* vyhodnocovanie monitoringu a nákazovej situácie v regióne
* nariadenie opatrení v prípade zistenia infekcie inváznymi salmonelami
* kontrola plnenia nariadených veterinárnych opatrení

**Štátny veterinárny a potravinový ústav:**

**Veterinárny a potravinový ústav Bratislava,**

**Veterinárny a potravinový ústav Košice,**

**Veterinárny ústav Zvolen**

* vykonávajú laboratórnu diagnostiku salmonel zo vzoriek odobratých z iniciatívy PPP
* úradné vzorky určené na vyšetrenie RIL (VPÚ Košice)
* odovzdávajú výsledky testovaní NRL

**Veterinárny a potravinový ústav Dolný Kubín**

**(= NRL pre salmonely, NRL pre antimikrobiálne látky)**

* vykonáva laboratórnu diagnostiku salmonel z úradných vzoriek a zo vzoriek odobratých

z iniciatívy PPP

* sérotypizáciu izolátov
* úradné vzorky určené na vyšetrenie RIL
* vykonáva konfirmačné analýzy v prípade zistenia inhibičných látok skríningovým vyšetrením
* vyhodnocovanie a spracovanie dát vyšetrení za SR
* evidencia výsledkov vyšetrení v elektronickej forme
* odborný servis

**5. Diagnostika – schválené laboratóriá**

Laboratórna diagnostika vzoriek odobratých v rámci tohto programu zahŕňa:

* bakteriologické vyšetrenie na prítomnosť inváznych salmonel (kultivácia, typizácia, test antimikrobiálnej citlivosti a test na prítomnosť inhibičných látok) **vzoriek odobratých od zvierat** v súlade s bodom č. 9 tohto programu;
* bakteriologické vyšetrenie na prítomnosť inváznych salmonel (kultivácia a typizácia) **vzoriek zo sterov z povrchov hál** na kontrolu účinnosti dezinfekcie v súlade s bodom č. 10, pričom stery pochádzajúce z jednej haly musia byť vyšetrené ako 1 vzorka bez ohľadu na počet sterov;
* bakteriologické vyšetrenie na prítomnosť inváznych salmonel (kultivácia a typizácia) **vzoriek krmív vrátane kŕmnych zmesí** v súlade s bodom č. 11;
* bakteriologické vyšetrenie na prítomnosť inváznych salmonel (kultivácia a typizácia) **vzoriek vody používanej na napájanie hydiny** v súlade s bodom č. 11.

Základnú diagnostiku vykonáva Štátny veterinárny a potravinový ústav:

* Veterinárny a potravinový ústav Bratislava (VPÚ Bratislava);
* Veterinárny a potravinový ústav Dolný Kubín (VPÚ Dolný Kubín);
* Veterinárny a potravinový ústav Košice (VPÚ Košice);
* Veterinárny ústav Zvolen (VÚ Zvolen).

Národným referenčným laboratóriom (NRL) je VPÚ Dolný Kubín, ktorý jediný môže vykonávať laboratórnu diagnostiku úradných vzoriek, sérotypizáciu a uskladňuje izoláty.

Postup skúmania vzoriek používaný štátnymi veterinárnymi laboratóriami za účelom diagnostiky sa nachádza v prílohe č. 1.

Laboratóriá, ktoré vykonávajú analýzu vzoriek v rámci tohto programu musia mať systém kvality v súlade so štandardom ISO17025 a musia byť pod kontrolou národného referenčného laboratória.

Diagnostika vykonávaná v iných laboratóriách, ako tých, ktoré sú uvedené v tomto bode, sa neuznáva na účel monitoringu v súlade s týmto programom.

1. **Systém hlásenia choroby a povinnosti chovateľa**

Na základe § 37 zákona č. 39/2007 Z. z. o veterinárnej starostlivosti je vlastník, držiteľ alebo iné fyzické alebo právnické osoby oprávnené disponovať so zvieratami, príp. prevádzkovateľ liahne povinný bez meškania hlásiť orgánu veterinárnej správy každé podozrenie na prítomnosť zoonóz a pôvodcov zoonóz (inváznych salmonel) alebo laboratórne potvrdenie ich výskytu v chove a umožniť vyšetrenie chovu.

V prípade porušenia zákona, dopustí sa vlastník, držiteľ alebo iné osoby podľa § 48 zákona č. 39/2007 Z. z. o veterinárnej starostlivosti priestupku (fyzické osoby) a podľa § 50 tohto zákona iného správneho deliktu (fyzické osoby – podnikatelia a právnické osoby).

**Povinnosti chovateľa**

* spracovať a dodržiavať plán DDD činnosti na farme a viesť evidenciu o všetkých dezinfekciách a preventívnych opatreniach;
* je povinný vykonať monitoring v súlade s bodom č. 9;
* je povinný viesť záznamy na farme v súlade s bodom č. 15;
* je povinný na vyžiadanie úradného veterinárneho lekára predložiť vyššie uvedenú evidenciu a požadované podklady pre účely veterinárnej kontroly.

**Odporúčania pre chovateľa**

Spracovať a dodržiavať správnu chovateľskú prax – opatrenia biologickej bezpečnosti, ktorá zahrňuje všetky chovateľské postupy od naskladnenia jednodňových kurčiat až po vyskladnenie. Opatrenia biologickej bezpečnosti sú súhrnom chovateľských a zoohygienických opatrení, ktoré zvyšujú hygienickú úroveň chovov, pomáhajú znižovať riziko zavlečenia infekcie a minimalizujú možnosť šírenia infekcie v rámci chovu.

**7. Premiestňovanie hydiny**

Premiestňovanie podlieha veterinárnej kontrole a vykonáva sa podľa Delegovaného Nariadenia Komisie (EÚ) 2020/688 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o požiadavky na zdravie zvierat pri premiestňovaní suchozemských zvierat a násadových vajec v rámci Únie.

**8. Kompenzácie pri ozdravovaní**

* Laboratórna diagnostika **úradných vzoriek** (odobratých od zvierat a vzoriek krmív v rámci epizootologického šetrenia) je hradená zo štátneho rozpočtu.
* Laboratórne vyšetrenie iných úradných vzoriek ako tých, ktoré sú uvedené v prvom bode,a vzoriek odoberaných **z iniciatívy chovateľa** je hradené chovateľom.

**9. Monitoring salmonel v kŕdľoch brojlerov v roku 2024**

**Rámec odberu vzoriek zahŕňa všetky komerčné kŕdle brojlerov *Gallus gallus* v SR.**

Monitoring sa skladá z dvoch navzájom sa dopĺňajúcich súborov aktivít:

1. **na podnet PPP (chovateľa)** prostredníctvom súkromného veterinárneho lekára; chovateľ na svoje vlastné náklady zabezpečí odbery vzoriek prostredníctvom súkromného veterinárneho lekára a laboratórne vyšetrenie vzoriek v laboratóriách uvedených v bode č. 5
2. **ako úradné odbery vzoriek** plne hradené zo štátneho rozpočtu; úradné odbery vzoriek zabezpečujú RVPS prostredníctvom úradných veterinárnych lekárov za účelom overenia funkčnosti systému monitoringu vykonávaného PPP.

**A: ODBER VZORIEK Z INICIATÍVY PPP:**

Odber vzoriek na podnet PPP sa uskutočňuje v rámci troch týždňov pred premiestnením brojlerov na bitúnok, z každého kŕdľa.

Výnimka:

Príslušná RVPS môže povoliť, že odber vzoriek z iniciatívy PPP bude vykonaný aspoň **z jedného kŕdľa brojlerov v jednom zástave** v chove s niekoľkými kŕdľami, ak:

* + - 1. sa uplatňuje systém všetko dnu - všetko von;
      2. sa uplatňujú rovnaké chovateľské postupy pri všetkých kŕdľoch;
      3. je pre všetky kŕdle spoločný zdroj potravy a vody;
      4. ak sa najmenej **počas šiestich posledných zástavov** vykonávalo testovanie na *Salmonella* spp. podľa pravidla stanoveného v prvom odstavci tohto bodu u všetkých kŕdľov v chove, **a aspoň z jedného** z týchto zástavov boli odobraté **úradné** vzorky (zo všetkých kŕdľov)
      5. všetky výsledky testovania na *Salmonella* Enteritidis alebo *Salmonella* Typhimurium boli negatívne.

V prípade, že sú brojlery **držané dlhšie ako 81 dní, alebo spadajú pod organické poľnohospodárstvo**, príslušné orgány môžu povoliť odber vzoriek z iniciatívy PPP v rámci šiestich týždňov pred premiestnením brojlerov na bitúnok.

**B: ÚRADNÝ ODBER VZORIEK NA ÚČELY KONTROLY**

Úradný odber vzoriek počas roka 2024 musí zahŕňať **aspoň 1 kŕdeľ z 10 % chovov brojlerov v danom regióne s počtom hydiny vyšším ako 5 000 kusov**. Odber môže byť vykonaný na báze rizika vždy, keď to príslušná RVPS považuje za potrebné.

**V kŕdľoch vybraných pre úradný odber vzoriek sa RVPS snaží zabezpečiť tento odber v prvom polroku 2024, t. j. v termíne do 30.6.2024.**

1. Tie RVPS, v príslušnosti ktorých sa nachádza **do 10 chovov** brojlerov, musia odobrať úradné vzorky minimálne z 1 chovu; pričom vzorky musia byť odobraté aspoň z jedného kŕdľa v chove;
2. RVPS, v príslušnosti ktorých sa nachádza **11 a viac chovov** brojlerov, musia odobrať úradné vzorky minimálne z 2 chovov brojlerov; pričom vzorky musia byť odobraté aspoň z jedného kŕdľa v chove.

Vybrané chovy (v rámci regiónu s viacerými chovmi brojlerov) sa medziročne obmieňajú.

**Pri hodnotení rizika pre výber chovu** na vyšetrenie musia RVPS zohľadniť najmä:

* výskyt salmonel v danom chove v predchádzajúcich turnusoch;
* výskyt salmonel na bitúnku u brojlerov pochádzajúcich z príslušného chovu.

Odber vykonaný príslušnou RVPS môže nahradiť odber z iniciatívy PPP, ak zostane zachované pravidlo odberu podľa bodu 9.A.

**Postup pri odbere vzoriek (**z iniciatívy PPP, ako aj úradných vzoriek)

* Vzorky sa odoberajú **aspoň dvoma pármi návlekov** na nohy.
* V prípade kŕdľov brojlerov chovaných vo voľnom výbehu sa vzorky môžu odoberať len vo **vnútri budov** chovných zariadení.
* Všetky návleky na nohy (z jedného kŕdľa) sa môžu spojiť do jednej vzorky.
* V kŕdľoch s počtom **brojlerov menej ako 100**, kde nie je možné vstúpiť do budovy a použiť návleky na nohy kvôli obmedzenému priestoru, je možné tieto návleky nahradiť ručnými návlekmi rovnakého druhu, ktoré bývajú používané na odber prachu. Tampónmi sa zotrú povrchy kontaminované čerstvými fekáliami, alebo pokiaľ to nie je možné, použijú sa iné techniky na odber vzoriek.
* **Pred navlečením návlekov na nohy** sa ich povrch musí **navlhčiť** maximálnym regeneračným roztokom (MRD: 0,8 % chlorid sodný, 0,1 % peptón v sterilnej deionizovanej vode) alebo sterilnou vodou, alebo iným roztokom schváleným NRL podľa článku 11 nariadenia (ES) č. 2160/2003. Prípadne sa návleky na nohy môžu pred použitím sterilizovať roztokom v autoklávových vakoch alebo nádobách. Je zakázané používať vodu s obsahom antimikrobiálnych látok alebo pridaných dezinfekčných látok. Odporúčaný spôsob navlhčenia návlekov na nohy je naliať tekutinu dnu pred ich natiahnutím na nohy.
* Je potrebné zabezpečiť, aby boli pri odbere vzoriek primerane zastúpené všetky oddelenia budovy chovného zariadenia. **Každý pár by mal pokryť približne 50 % plochy** budovy.
* **Po ukončení odberu** vzoriek sa návleky na nohy musia opatrne odstrániť, aby sa príslušný materiál neuvoľnil. Návleky sa môžu prevrátiť, aby sa na nich materiál udržal. Umiestnia sa do vrecka alebo nádoby a označia sa.

Príslušná **RVPS sa môže rozhodnúť zvýšiť minimálny počet vzoriek**, aby sa zabezpečil reprezentatívny odber na základe hodnotenia epizootologických parametrov v jednotlivých prípadoch, a to konkrétne podmienok biologickej bezpečnosti, rozloženia alebo veľkosti kŕdľa, alebo iných relevantných podmienok. Navýšenie počtu vzoriek musí byť odborne zdôvodnené a vopred nahlásené na ŠVPS SR.

Príslušná **RVPS sa môže rozhodnúť pre náhradu jedného páru návlekov na nohy vzorkou prachu** s hmotnosťou 100 g odobranou z viacerých miest v chove, kde sa na povrchu jasne nachádza prach. Ako alternatíva sa môže na zhromaždenie prachu z viacerých plôch v chove použiť jeden alebo niekoľko navlhčených látkových tampónov s celkovou plochou najmenej 900 cm2, pričom treba zabezpečiť, aby bol každý tampón na obidvoch stranách riadne obalený prachom.

Povolená hmotnostná odchýlka je max. do 2% na jednu vzorku.

**Žiadanka a Protokol o úradnom odbere vzoriek**

Každú vzorku odobratú v súlade s týmto programom (úradnú aj z iniciatívy PPP) musí sprevádzať dôkladne vyplnená ***„Žiadanka na laboratórne vyšetrenie - NKP pre salmonelové infekcie“*** (ďalej len „Žiadanka“)***,*** ktorá sa nachádza na internetovej stránke <https://www.svps.sk/Subory_na_stiahnutie/10_LD_23-01.pdf>. Vzhľadom na fakt, že kŕdeľ predstavuje epizootologickú jednotku, správne označenie kŕdľa (resp. turnusu) je nevyhnutné!

* **V prípade nesprávne/nedostatočne vyplnenej žiadanky** budú vzorky vyšetrené až po doplnení potrebných informácií.
* **V prípade nesprávne odobratej vzorky** (nedodržanie protokolu odberu) vzorky nebudú vyšetrené, resp. nebudú brané ako vyšetrené v rámci NKP. Vyšetrenie týchto vzoriek nebude hradené z rozpočtu ŠVPS SR a odber v kŕdli bude potrebné zopakovať.

Pri odbere úradných vzoriek **okrem Žiadanky úradný veterinárny lekár vyplní aj Protokol o úradnom odbere vzoriek** v rámci Národného kontrolného programu pre salmonelové infekcie v kŕdľoch brojlerov (príloha č. 3).

Pri odbere úradných vzoriek **musí byť vykonaná kontrola dodržiavania zoohygienických preventívnych opatrení a sanitačného programu v kŕdli**. Jeden originál protokolu o úradnom odbere vzoriek úradný veterinárny lekár odovzdá prevádzkovateľovi chovu a druhý originál zostáva na príslušnej RVPS.

**Reziduá inhibičných látok**

V prípade úradných odberov a vždy, keď sa to považuje za vhodné **musí RVPS zabezpečiť aj kontrolu používania antimikrobiálnych látok**, aby bolo isté, že výsledky testovania na salmonely neboli ovplyvnené použitím týchto látok.

Táto kontrola zahŕňa:

* **kontrolu dokumentácie** používania antimikrobiálnych látok

a/alebo

* **laboratórne vyšetrenie na prítomnosť reziduí** inhibičných látok (ďalej len „RIL“)
* z každého vyšetrovaného kŕdľa sa vyšetrí jeden brojler

Keď sa nezistí prítomnosť inváznych sérotypov salmonel, ale **zistí sa prítomnosť antimikrobiálnych látok** alebo efekt bakteriálneho rastového inhibítora, kŕdeľ brojlerov sa považuje za pozitívny.

Úradné vzorky určené na vyšetrenie RIL môžu byť vyšetrené vo VPÚ Bratislava, VPÚ Dolný Kubín a VPÚ Košice (ďalej „ústavy“). Ústavy vykonajú vyšetrenie na RIL **mikrobiologickou metódou „STAR“ a PREMI TEST-om.** V prípade pozitívneho testu sa vykoná vyšetrenie na prítomnosť bakteriostatík v VPÚ v Dolnom Kubíne metódami HPLC. Požadované vyšetrenie na RIL úradný veterinárny lekár príslušnej RVPS musí uviesť aj do Žiadanky (v časti „Anamnéza“).

**Výsledky a podávanie správ**

**Výsledky všetkých vyšetrení** v kŕdľoch brojlerov hlásia štátne veterinárne laboratóriá v SR príslušným RVPS, chovateľom a súkromnému veterinárnemu lekárovi. Ročnú správu o výsledkoch hlásia RVPS v stanovenom termíne na ŠVPS SR.

Keď je v uskutočnenom sledovaní **zistená v kŕdli prítomnosť inváznych sérovarov** salmonel*,* resp. zistená prítomnosť RIL, osoba zodpovedná za laboratórium, ktoré uskutočňuje vyšetrenie, osoba vykonávajúca vyšetrenie a vlastník kŕdľa, okamžite oznámia výsledky príslušnej RVPS, ktorá nariadi veterinárne opatrenia v príslušnom chove a bezodkladne informujú ŠVPS SR.

**Evidenciu** o laboratórnych vyšetreniach v rámci tohto programu zhromažďuje a sumarizuje **NRL – VPÚ Dolný Kubín**. VPÚ Dolný Kubín zasiela **každý mesiac na ŠVPS SR** protokoly o vyšetrení vzoriek, ktoré sú pozitívne na invázne salmonely.

**Podávanie správ zahŕňa:**

* celkový počet kŕdľov (aspoň raz) testovaných na salmonelu počas daného roka
* celkový počet kŕdľov pozitívnych na *Salmonella* spp. (akýkoľvek sérotyp)
* počet kŕdľov pozitívnych aspoň raz na *Salmonella* Enteritidis a/alebo *Salmonella* Typhimurium
* počet pozitívnych kŕdľov za každý konkrétny sérotyp, resp. bližšie nešpecifikované izoláty *Salmonella* sp.

Orgánom štátnej správy vo veterinárnej oblasti musia byť k dispozícii minimálne tieto informácie:

* úradné veterinárne číslo chovu (ktoré je nemenné)
* označenie kŕdľa (tj. označenie haly a turnusu)
* mesiac odberu vzoriek

**Správy sú podávané zvlášť za:**

1. odbery vzoriek z iniciatívy PPP
2. úradné odbery vzoriek
3. spolu za obidva tieto spôsoby odberov

Výsledky testovania sú považované za dôležité informácie o potravinovom reťazci.

**10. Opatrenia v prípade podozrenia a zistenia inváznych sérotypov salmonel**

**10.1. Opatrenia v prípade podozrenia**

V prípade podozrenia na výskyt inváznych sérotypov v kŕdli, t. j. do výsledkov sérotypizácie vzorky pozitívnej na *Salmonella* sp., príslušná RVPS nariadi veterinárne opatrenia v súlade s nasledovnými **minimálnymi požiadavkami**:

* Žiaden kus hydiny **nesmie opustiť halu, s výnimkou povolenia príslušnej RVPS za účelom zabitia** a neškodného odstránenia pod kontrolou, alebo za účelom zabitia na bitúnkoch určených príslušnou RVPS.
  + V tomto prípade je s podozrivým kŕdľom nakladané rovnako, ako s pozitívnym kŕdľom, a nariadené musia byť aj opatrenia v súlade s minimálnymi požiadavkami z bodu 10.2. tohto programu.
* Prevádzkovateľ je povinný prísne dodržiavať všetky opatrenia biologickej bezpečnosti v prevádzkarni, ako aj všetky ďalšie opatrenia nariadené príslušnou RVPS.

**10.2. Opatrenia v prípade zistenia inváznych sérotypov salmonel**

V prípade, že sa zistí výskyt inváznych sérotypov v kŕdli brojlerov, príslušná RVPS nariadi veterinárne opatrenia a začne s epizootologickým šetrením s cieľom zistiť možný zdroj infekcie v súlade s bodom č. 11 tohto programu.

Nariadené opatrenia musia byť v súlade s nasledovnými **minimálnymi požiadavkami:**

1. Žiaden kus hydiny **nesmie opustiť halu, s výnimkou povolenia príslušnej RVPS za účelom zabitia** a neškodného odstránenia pod kontrolou, alebo za účelom zabitia na bitúnkoch určených príslušnou RVPS. Úradný veterinárny lekár na bitúnku je informovaný o rozhodnutí o zabití.
2. **Po vyskladnení** infikovaného kŕdľa musí byť zabezpečené bezpečné odstránenie trusu a podstielky v súlade s pokynmi príslušnej RVPS.
3. Musí byť vykonaná dôkladná očista a dezinfekcia v príslušnom kŕdli.
4. Po očiste a dezinfekcii musí byť vykonaná kontrola efektívnosti dezinfekcie odberom sterov z povrchov hál, pričom stery sú určené na bakteriologické vyšetrenie zamerané na salmonely. Haly môžu byť opätovne naskladnené len vtedy, ak sú výsledky bakteriologického vyšetrenia kontrolných sterov negatívne na salmonely. Stery z povrchov hál musí sprevádzať vyplnená Žiadanka s uvedením, že ide o stery z povrchov hál na potvrdenie účinnosti dezinfekcie (Príloha č. 5).

**Vzor opatrení** v prípade zistenia inváznych salmonel je uvedený **v prílohe č. 4.**

**11.** **Epizootologické šetrenie - identifikácia možného zdroja kontaminácie**

V prípade potvrdenia inváznych sérotypov salmonel príslušná RVPS vykoná epizootologické šetrenie s cieľom zistiť možný zdroj nákazy, v rámci ktorého overí možný pôvod infekcie v chove.

* V rámci epizootologického šetrenia:
* musí byť vykonaný **úradný odber vzoriek krmív vrátane kŕmnych zmesí** v chove používaných na kŕmenie hydiny; keď je niektorá vzorka pozitívna na salmonely, príslušný orgán začne vyšetrovanie za účelom identifikácie zdroja kontaminácie prostredníctvom ÚKSÚP v rôznych štádiách výroby; náklady na vyšetrenie krmív vrátane kŕmnych zmesí sú **hradené zo štátneho rozpočtu**; každú vzorku odobratú v súlade s týmto bodom musí sprevádzať **dôkladne vyplnená Žiadanka**, pričom **do anamnézy** musí byť uvedené: *„odber vzoriek krmív vrátane kŕmnych zmesí v rámci epizootologického šetrenia národného kontrolného programu pre salmonelové infekcie v kŕdľoch brojlerov kury domácej“*;
* musí byť vykonaný **úradný odber vzorky vody používanej na napájanie** hydiny za účelom vykonania bakteriologického vyšetrenia na prítomnosť *Salmonella* spp.; náklady na vyšetrenie vody **hradí chovateľ sám**;
* musí byť prešetrené uplatňovanie pravidiel a kontrol týkajúcich sa odstraňovania a spracovania **vedľajších živočíšnych produktov**;
* musia byť prešetrené **opatrenia biologickej bezpečnosti** zavedené na farme;
* musia byť preverené všetky **záznamy vedené na farme**.

Správu o epizootologickom šetrení zašle príslušná RVPS v elektronickej forme na ŠVPS SR.

**12. Používanie antimikrobiálnych látok**

**Antimikrobiálne látky sa nesmú používať ako osobitná metóda kontroly salmonely u hydiny.**

Antimikrobiálne látky sa môžu **použiť len za nasledovných výnimočných okolností:**

* **u hydiny** nakazenej salmonelou a **vykazujúcej klinické príznaky, ktoré by jej mohli spôsobovať nadmerné utrpenie**; infikované kŕdle liečené antimikrobiálnymi látkami sa budú naďalej považovať za nakazené salmonelou. Toto **použitie sa zakladá na výsledkoch bakteriologického odberu vzoriek a testovania citlivosti** na antimikrobiálne látky;

**Zásady pri používaní antimikrobiálnych látok:**

* Použitie antimikrobiálnych látok môže byť uskutočnené (v súlade s nariadením Komisie č. 1177/2006) len so súhlasom a pod dohľadom príslušnej RVPS.
* K ošetreniu môžu byť použité len antimikrobiálne látky registrované ÚŠKVBL v Nitre.
* Použitie sa zakladá na výsledkoch bakteriologického odberu vzoriek a testovania citlivostina antimikrobiálne látky vždy, keď je to možné.
* Požiadavky na použitie antimikrobiálnych látok sa nevzťahujú na látky, mikroorganizmy alebo prípravky povolené na použitie ako kŕmne doplnkové látky v súlade s článkom 3 nariadenia (ES) č. 1831/2003 o doplnkových látkach používaných vo výžive zvierat.

**13. Registrácia a schvaľovanie chovov**

Všetky komerčné chovy brojlerov musia byť **schválené rozhodnutím príslušnej RVPS**.

**ŠVPS SR registruje schválené chovy hydiny a prideľuje im veterinárne úradné číslo** v súlade s § 39 zákona č. 39/2007 Z. z. o veterinárnej starostlivosti.

Zoznam schválených chovov hydiny sa nachádza na webovej stránke ŠVPS SR: [www.svps.sk](http://www.svps.sk).

**14. Štruktúra produkcie krmiva pre hydinu a schéma odberu vzoriek krmív**

**producenti kŕmnych surovín**

**nutričná kontrola**

**výrobcovia kompletných kŕmnych zmesí Ústredným kontrolným a skúšobným ústavom poľnohospodárskym**

**(ÚKSÚP)**

**chovatelia úradné kontroly (RVPS)**

V registrovaných výrobniach kŕmnych zmesí ÚKSÚP kontroluje nutričnú hodnotu krmív a ich zhodu v zmysle Nariadenia Komisie (EÚ) 2020/354 zo 4. marca 2020, ktorým sa stanovuje zoznam zamýšľaných použití krmív určených na zvláštne nutričné účely a zrušuje smernica 2008/38/ES.

Zdravotnú nezávadnosť používaných krmív priamo u chovateľa kontrolujú úradní veterinárni lekári - inšpektori príslušných RVPS v zmysle metodického pokynu o úradných kontrolách (inšpekcie v chovoch) a vykonávajú odber úradných vzoriek na analýzy v zmysle plánu Veterinárnej prevencie a ochrany krmív (ďalej len „VPO krmív“). Tieto plány sú vypracované na základe Národného Plánu kontroly krmív, ktorý pripravuje ÚKSÚP v spolupráci so ŠVPS SR. V rámci VPO krmiva sú úradné vzorky odoberané náhodne priamo u chovateľa, pričom počet odberov a typ krmiva stanoví ŠVPS SR.

V prípade, ak je chov brojlerov pozitívny na prítomnosť inváznych salmonel, tak v rámci epizootologického šetrenia (v súlade s bodom č. 11) úradný veterinárny lekár – inšpektor odoberá úradné vzorky krmiva, ktoré sú podávané zvieratám na farme a vody na napájanie nezávisle   
od VPO krmiva.

V prípade, keď úradné vzorky krmív na farme sú pozitívne a kŕmna zmes pochádza zo SR, hlásenie ide do RAPID ALERT systému a postup šetrenia a prijatie opatrení stanoví ÚKSÚP spolu s príslušnou RVPS. V prípade, ak sú úradné vzorky kŕmnych zmesí na farme pozitívne a kŕmna zmes pochádza zo zahraničia, pozitívny nález je nahlásený prostredníctvom RAPID ALERT systému.

Hodnotiacim kritériom je neprítomnosť zárodkov rodu Salmonella v 1 g krmiva v súlade s Nariadením vlády č. 438/2006 Z. z. o nežiaducich látkach v krmivách a o iných ukazovateľoch bezpečnosti a použiteľnosti krmív v znení neskorších predpisov (nulová tolerancia pre rod *Salmonella*).

**15. Vedenie záznamov na farmách**

Evidencia záznamov v chovoch nosníc musí byť v súlade s nariadením Európskeho Parlamentu a Rady (ES) č. 852/2004 a nariadením Európskeho Parlamentu a Rady (EÚ) č. 2016/429. Prevádzkovatelia chovov brojlerov na požiadanie sprístupnia všetky záznamy vedené na farmách orgánom štátnej správy vo veterinárnej oblasti.

**Evidencia musí obsahovať najmenej tieto záznamy:**

**Pre chov :**

* údaje o farme (názov a adresa prevádzkarne, osoba zodpovedná za aktivity na farme)
* situačný plán farmy
* technológia a systém chovu
* organizácia chovu
* **osobitné a nemenné označenie každého samostatného chovného priestoru** na farme schváleného na tento účel, v ktorom každý naskladnený kŕdeľ hydiny predstavuje samostatnú epizootologickú jednotku (napr. H1, H2, H3...)
* meno a adresa súkromného veterinárneho lekára, ktorý vykonáva veterinárnu starostlivosť na farme
* zabezpečenie asanácie na farme
* proces odstránenia trusu a podstielky
* plán činnosti DDD (Deratizácia, Dezinfekcia, Dezinsekcia)
* pôvod, množstvo a druh dodaného krmiva dodaného alebo pripravovaného na mieste
* dátum dodania krmiva
* plán veterinárnej prevencie
* plán monitoringu v súlade s týmto programom
* ambulantná kniha – podávanie liečiv a vakcín zvieratám (dátum podania a ochranné lehoty)
* evidencia veterinárnych liekov, biologických prostriedkov pre vykonanie DDD
* evidencia premiestňovania zvierat;
* evidencia kontroly zdravia a mortality zvierat;
* evidencia návštev;
* plán školení zamestnancov
* evidencia vykonaných kontrol úradnými veterinárnymi lekármi (úradné záznamy z kontroly)
* plán kontroly zdravotnej nezávadnosti vody
* plán opatrení a technických vybavení v prípade extrémnych poveternostných podmienok

**Pre každý kŕdeľ:**

* **osobitné a** **nemenné označenie každého kŕdľa** hydiny v chove

= **identifikácia chovného priestoru (osobitné a nemenné označenie haly) v kombinácii s označením daného turnusu** (tj. poradové číslo naskladnenia danej haly v roku naskladnenia)

* + Príklad označenia kŕdľa: **H1 – T2/2023** (takéto označenie daný kŕdeľ používa aj v roku 2024, ak ten istý kŕdeľ hydiny je naďalej prítomný v chovnom priestore H1)
* dátum príjmu jednodňovej hydiny – dátum naskladnenia,
* vek hydiny pri naskladnení,
* pôvod hydiny,
* počet hydiny,
* predpokladaný dátum vyskladnenia brojlerov na bitúnok;
* evidencia kontroly úhynov,
* sledovanie príjmu krmiva a vody,
* prevedené vyšetrenia, zdravotné prehliadky a diagnóza stanovená ošetrujúcim veterinárnym lekárom a výsledky laboratórnych vyšetrení,
* výsledky kontroly účinnosti dezinfekcie,
* výsledky vyšetrení na prítomnosť salmonel prevedených v súlade s požiadavkami tohto programu.

**16. Prílohy**

* Príloha č. 1: Skúmanie vzoriek
* Príloha č. 2: Opatrenia biologickej bezpečnosti
* Príloha č. 3: Protokol o úradnom odbere vzoriek
* Príloha č. 4: Vzor veterinárnych opatrení pri zistení inváznych salmonel
* Príloha č. 5: Metodika pre vykonávanie kontroly účinnosti záverečnej dezinfekcie

Príloha č. 1  **SKÚMANIE VZORIEK**

**1. Preprava a príprava vzoriek**

Vzorky sa pošlú laboratóriám uvedeným v bode č. 5 v deň odberu expresnou poštou alebo kuriérom. Musia byť chránené pred teplotami nad 25 °C a pred priamym slnečným žiarením. V laboratóriu sa vzorky uskladnia v chlade až do rozboru, ktorý sa uskutoční do 48 hodín od ich prijatia (do 4 dní od dátumu odberu).

***Vzorky z návlekov na topánky:***

1. Dva páry návlekov na topánky (alebo „ponožiek“) je potrebné opatrne rozbaliť tak, aby sa neuvoľnil príslušný trusový materiál, a vložiť ich do 225 ml pufrovanej peptónovej vody (PPV) zohriatej na izbovú teplotu.
2. Vzorkou je potrebné pokrúžiť, aby sa kompletne namočila, a pokračovať v teste podľa detekčnej metódy uvedenej v odseku 2 tejto prílohy.

V prípade odsúhlasenia ISO noriem na prípravu trusu na účely zistenia salmonely sa uplatňujú   
ISO normy a nahrádzajú ustanovenia o príprave vzoriek.

Vzorka prachu sa prednostne analyzuje osobitne. Príslušný orgán však môže rozhodnúť   
o spoločnej analýze s párom návlekov na nohy.

**2. Detekčné metódy**

Zisťovanie prítomnosti baktérií rodu *Salmonella* spp. sa musí vykonávať podľa normy IEN ISO 6579-1.

**3. Sérotypový rozbor- NRL**

Minimálne jeden izolát z každej pozitívnej vzorky sa podrobí sérotypovému rozboru podľa schémy White-Kauffmann-Le Minor.

**4. Alternatívne metódy**

So zreteľom na vzorky odobrané na podnet prevádzkovateľa sa môžu použiť metódy analýzy stanovené v článku 11 nariadenia Európskeho Parlamentu a Rady (ES) č. 882/2004 o úradných kontrolách uskutočňovaných s cieľom zabezpečiť overenie dodržiavania potravinového   
a krmivového práva a predpisov o zdraví zvierat a o starostlivosti o zvieratá v platnom znení, namiesto metód prípravy vzoriek, detekčných metód a metód sérotypového rozboru stanovených v prílohe č. 1., pokiaľ je to povolené v súlade s normou EN ISO 16140-2.

**5. Uskladnenie kmeňov**

Minimálne kmene izolované z úradných vzoriek odobraných RVPS (aspoň jeden za jeden chov za rok) sa uskladnia na účely budúcej fagotypizácie a testovania antimikrobiálnej citlivosti použitím bežných metód odberu kultúr, ktoré musia zabezpečiť celistvosť kmeňov na obdobie aspoň dvoch rokov. Príslušná RVPS, resp. ŠVPS SR môžu rozhodnúť aj o uskladnení kmeňov izolovaných zo vzoriek odobratých z iniciatívy PPP.

Príloha č. 2

**Opatrenia biologickej bezpečnosti na farmách**

Na dosiahnutie najvyššej efektivity kontrolného programu pre salmonelové infekcie v chovoch brojlerov je nevyhnutné efektívne implementovať opatrenia biologickej bezpečnosti v chovoch.

Opatrenia biologickej bezpečnosti zahrňujú všetky chovateľské a zoohygienické postupy, ktoré   
sa majú aplikovať na zvýšenie úrovne hygieny fariem a pomáhajú minimalizovať riziko výskytu a šírenia infekcie na farme medzi kŕdľami.

**Minimálne požiadavky opatrení biologickej bezpečnosti:**

* systém všetko dnu a všetko von má byť použitý pre každý kŕdeľ;
* zavedený plán čistenia, dezinfekcie, dezinsekcie a deratizácie – po depopulácii kŕdľov musí byť realizované dôkladné čistenie budov, technológie a ostatných zariadení a po čistení má byť vykonaná efektívna dezinfekcia, dezinsekcia a deratizácia;
* monitoring personálu, ktorý je v kontakte s hydinou;
* čierno – biely systém má byť zavedený pre personál (sprchy a šatne);
* minimalizovanie počtu ľudí, ktorí vstupujú na farmu (návštevníci farmy) a zabezpečenie informácie ohľadom osobnej hygieny a opatrení biologickej bezpečnosti zavedených na farme;
* zabezpečenie informovanosti a školení pre zamestnancov farmy;
* vyšetrovanie krmiva a vody určenej pre hydinu;
* bezpečné odstránenie podstielky, úhynov a iných odpadov;
* správne vedenie záznamov na farmách v súlade s bodom č. 15 tohto programu.

Príloha č. 3

**Protokol o úradnom odbere vzoriek**

**(v rámci Národného kontrolného programu pre salmonelové infekcie**

**v kŕdľoch brojlerov kury domácej (*Gallus gallus*) v Slovenskej republike v roku 2024)**

Regionálna veterinárna a potravinová správa ......................................................................................

Úradný veterinárny lekár/kód: .............................................................................................................

Meno majiteľa prevádzkarne:...............................................................................................................

Názov a adresa prevádzkarne:...............................................................................................................

Okres: ............................................................. Dátum vyplnenia: ..............................................

Vyšetrovaný kŕdeľ (označenie, turnus): ...............................................................................................

Úradné veterinárne číslo prevádzkarne:............................................ Kŕdeľ: ......................................

Súkromný veterinárny lekár: ........................................................... Prítomný: 🞎 áno 🞎 nie

|  |  |  |  |
| --- | --- | --- | --- |
| **Celkový počet hydiny v deň odberu úradných vzoriek** | **Počet chorých** | **Počet uhynutých** | **Počet utratených** |
|  |  |  |  |

❑ **Úradný odber vzoriek** na účel kontroly (vybrať z možností)

❑ 1x ročne úradná vzorka z aspoň jedného kŕdľa brojlerov v chove (v rámci vyšetrovaných 10 % chovov s viac ako 5 000 kusmi brojlerov za región a za rok)

❑ úradná vzorka z iného dôvodu (dôvod: .....................................................................................)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Typ vzorky/počet: ................................................................................................................................

❑ 1 brojler na vylúčenie prítomnosti inhibičných látok

a/alebo

❑ kontrola dokumentácie používania antimikrobiálnych látok Vyhovuje: ❑ Nevyhovuje: ❑

Podpis a pečiatka úradného veterinárneho lekára:

...............................................................................................................................................................

Meno, podpis a pečiatka osoby zodpovednej za chov:

..............................................................................................................................................................

Príloha č. 4

**Vzor veterinárnych opatrení nariadených RVPS pri zistení inváznych sérotypov salmonel**

**REGIONÁLNA VETERINÁRNA A POTRAVINOVÁ SPRÁVA........................**

**adresa:**

č. j.: v ........................................., dátum

vybavuje:

**OPATRENIA**

Regionálna veterinárna a potravinová správa ............. (ďalej „RVPS ......“), ako orgán štátnej správy vo veterinárnej oblasti, príslušný podľa § 8 ods. 3 písm. e) a v súlade s § 17 ods. 3. zákona č. 39/2007 Z. z. o veterinárnej starostlivosti v znení neskorších predpisov

**nariaďuje**

**pre:**

Názov a meno majiteľa prevádzkarne:

IČO:

Farma:

Úradné veterinárne číslo farmy:

**Pre halu č. .......**

**veterinárne opatrenia pri zistení inváznych sérotypov salmonel**

**v kŕdľoch brojlerov kury domácej (*Gallus gallus*)**

Ohniskom nákazy sa vymedzuje hala č. .... v rámci chovu (názov a úradné veterinárne číslo prevádzkarne) .........

Zakazuje sa:

akýkoľvek presun hydiny z ohniska a do ohniska nákazy

Termín: ihneď až do odvolania Zodpovedný:

Nariaďuje sa:

po vyskladnení infikovaného kŕdľa zabezpečiť bezpečné odstránenie trusu a podstielky v súlade s pokynmi RVPS ..........

Termín: ihneď po vyskladnení Zodpovedný:

3. Nariaďuje sa:

vykonať dôkladnú očistu a dezinfekciu v hale......... (uviesť spôsob).

Termín: Zodpovedný:

Nariaďuje sa:

vykonať kontrolu účinnosti dezinfekcie po čistení a dezinfekcii pomocou bakteriologického vyšetrenia sterov z povrchov hál pred ďalším naskladnením zvierat.

Termín: Zodpovedný:

**Odôvodnenie:**

Regionálna veterinárna a potravinová správa ..... nariaďuje tieto veterinárne opatrenia na základe pozitívneho výsledku laboratórneho vyšetrenia vzoriek odobratých dňa ....... a vyšetrených v NÁZOV LABORATÓRIA (č. protokolu ......... zo dňa ........) v rámci Národného kontrolného programu pre salmonelové infekcie v kŕdľoch brojlerov v Slovenskej republike v roku 2024. Vo vyšetrovaných vzorkách bola zistená prítomnosť sérotypu *Salmonella* (DOPLNIŤ).

**Poučenie o nákaze:**

Salmonelóza je veľmi nebezpečná zoonóza. *Salmonella* Enteritidisa *Salmonella* Typhimurium (vrátane monofázových kmeňov *Salmonella* Typhimurium s antigénnym vzorcom 1,4,[5],12:i:-) sú označované ako invázne salmonely, nakoľko salmonelózy vyvolané týmito sérotypmi patria u ľudí medzi najčastejšie a najvážnejšie alimentárne nákazy. Príznaky, ktoré vyvolávajú invázne salmonely u ľudí bývajú veľmi vážne a u detí, seniorov a oslabených jedincov môžu byť až život ohrozujúce. Hydina patrí medzi častý rezervoár salmonel. Vtáky, ktoré infekciu prekonali a uzdravili sa, môžu byť trvalým zdrojom nákazy pre ostatnú hydinu, ale predovšetkým kontaminujú baktériami produkty určené na ľudskú spotrebu (konzumné vajcia, mäso).

**MVDr. xxxxxx XXXXXXX**

**Regionálny veterinárny lekár**

**Riaditeľ RVPS .............**

**Doručuje sa:**

...................

**Na vedomie:**

ŠVPS SR Bratislava

RÚVZ ..........

Príloha č. 5

Metodika pre vykonávanie kontroly účinnosti záverečnej dezinfekcie

* Kontrola účinnosti dezinfekcie je vykonávaná úradným veterinárnym lekárom RVPS po záverečnej dezinfekcii po porážke pozitívneho kŕdľa.
* Vzorky pre kontrolu účinnosti dezinfekcie sú odoberané po ukončení doby expozície dezinfekčného prostriedku zo suchých povrchov zvnútra dezinfikovaného objektu, najneskôr však do 72 hod po vykonaní dezinfekcie.
* Odoberá sa 6 sterov z rôznych miest tak, aby bolo zabezpečené ich reprezentatívne rozmiestnenie s ohľadom na miesta, kde mohla byť nedokonale vykonaná mechanická očista, prípadne mohlo dôjsť k poklesu účinnej koncentrácie dezinfekčného prostriedku.
* Pre odber sa používajú paličkové stery s médiami (sterilný fyziologický roztok a transportné médium), dostupné v laboratóriách ŠVPÚ, vykonávajúcich vyšetrenie.
* Stery sa vykonávajú tampónom namočeným v sterilnom fyziologickom roztoku tesne pred odberom. Stiera sa plocha 100 cm2 na seba kolmými uhlopriečnymi ťahmi vo vnútri šablóny, po dobu minimálne 30 s. Po odbere je paličkový ster umiestnený zapichnutím do transportného média s následným uzatvorením označenej skúmavky.
* Po vykonaní odberu je potrebné stery uchovávať pri teplote 4 – 8 °C a najneskôr do 24 hod dopraviť s presne a kompletne vyplnenou žiadankou (ŠVPS SR 10\_LD\_23-01 alebo CS449) do schváleného laboratória ŠVPÚ.
* Schválené laboratórium musí do 48 hodín od odberu začať s vyšetrovaním odobratých vzoriek. Stery sa vyšetrujú ako jednotlivé vzorky. Pre kontrolu účinnosti dezinfekcie v chovoch hydiny je použitá metóda dôkazu prítomnosti baktérií rodu *Salmonella* sp.
* Haly môžu byť naskladnené zvieratami len v prípade, keď sa bakteriologickým vyšetrením sterov nezistia salmonely.
* Náklady na vyšetrenie hradí chovateľ.